  Наталья Тетерина Удмуртиын 8 сюрс улӥсьёс 15-тӥ куарусёнэ бызьылонъя «Кросс нации» огъяросси нуналлэн ӵошатсконъёсаз пыриськизы. Со сярысь Физкультурая, спортъя но егитъёсын ужан политикая улосвыл министерстволэн пресс-службаез ивортэ. Валтӥсь старт туэ Ижкарысь Шарканэ Тол Бабайлэн усадьбаяз выжтэмын вал. Отын бызьылонэ 9-сен 77 аресозь кык сюрс адямиос пыриськизы. Тужгес тросэз 4 иськеме бызизы, нош 12 иськеме 16 мурт гинэ бызьыны дӥсьтӥз. Пыриськисьёс пӧлын Удмуртилэн капчи атлетикая сборнойысьтыз атлетъёс вал. 500 метръем вип-бызёнэ Россилэн чемпионэз, егитъёс пӧлын дуннелэн чемпионэз, Россиысь спортивной ветлон спортъя мастерез Сергей Широбоков пыриськиз. Тол Бабайлэн усадьбаяз учкисьёс но пыриськисьёс понна вожвылъяськонъёс, шудонъёс но творчествоя коллективъёслэн выступлениоссы радъямын вал. Отын ик мылкыд карисьёс ГТО нормативъёсты сётыны быгатӥзы. Кроссэ пыриськисьёслы старт ачиз Тол Бабай сётӥз. Пусъём, Бызьылонъя огъяросси нунал 15-тӥ куарусёнэ Россилэн 74 улосвылъёсаз ортчиз. Удмуртиын бызьылонъёс 18 муниципал кылдытэтъёсын радъяськизы. Тегъёс: Спорт Шаркан Удмуртия  